เป้า80%ของจีดีพีปี’55
&#8220;นิวัฒน์&#8221; ผู้จัดการสมาคมตราสารหนี้คนใหม่ วางแผนบริหารปี 2555 เพิ่มมูลค่าคงค้าง 80% ของจีดีพีตามเป้า หาทางดึงต่างชาติเข้าลงทุน ยันระบบพร้อมรับหุ้นกู้สกุลเงินต่างประเทศ
10 ส.ค. 2554

“นิวัฒน์” ผู้จัดการสมาคมตราสารหนี้คนใหม่ วางแผนบริหารปี 2555 เพิ่มมูลค่าคงค้าง 80% ของจีดีพีตามเป้า หาทางดึงต่างชาติเข้าลงทุน ยันระบบพร้อมรับหุ้นกู้สกุลเงินต่างประเทศ
นายนิวัฒน์ กาญจนภูมินทร์ กรรมการผู้จัดการ สมาคมตราสารหนี้ไทย เปิดเผยถึงนโยบายการบริหารว่า แผนงานส่วนใหญ่ยังคงเป็นไปตามเป้าหมายหลักของสมาคมที่หวังไว้ว่าภายในปี 2555 ขนาดของตลาดตราสารหนี้จะมีสัดส่วน 80% ของผลิตภัณฑ์มวลรวมในประเทศ (จีดีพี) จากปัจจุบันอยู่ที่ 5060% ของจีดีพี และต้องการทำให้ตลาดตราสารหนี้เป็นช่องทางหนึ่งในการขับเคลื่อนเศรษฐกิจของประเทศ
ทั้งนี้ ที่ผ่านมาหลายหน่วยงานได้ร่วมมือในการพัฒนาตลาดตราสารหนี้ โดยเฉพาะสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีการปรับลดอัตราค่าธรรมเนียมในการออกหุ้นกู้ทำให้ภาคธุรกิจหันมาระดมทุนผ่านตลาดตราสารหนี้มากขึ้น แม้มูลค่าการออกหุ้นกู้จะมีขนาดเล็กลงก็ตาม
“ตั้งแต่ต้นปีถึงปัจจุบันมีเอกชนออกหุ้นกู้ มูลค่ารวมทั้งสิ้น 1.67 แสนล้านบาท ลดลงจากช่วงครึ่งเดียวกันของปีก่อนที่ออกหุ้นกู้ 1.79 แสนล้านบาท แต่จำนวนบริษัทกลับเพิ่มขึ้นเป็น 40 บริษัทจากที่มีเพียง 20 บริษัท ซึ่งแสดงให้เห็นว่ามีธุรกิจเข้ามาพึ่งเงินทุนในตราสารหนี้มากขึ้น โดยเฉพาะบริษัทขนาดกลางอย่างเช่นธุรกิจในกลุ่มอสังหาริมทรัพย์” กรรมการผู้จัดการ กล่าว
สำหรับทิศทางการออกหุ้นกู้ในช่วงครึ่งปีหลังคาดว่าจะมีเอกชนออกมากขึ้น เพื่อต้องการคงต้นทุนการเงินไว้หลังจากดอกเบี้ยได้ปรับตัวขึ้นแล้ว และยังมีหุ้นกู้สกุลต่างประเทศของบริษัท ปตท.สำรวจผลิตปิโตรเลียม (PTTEP) ด้วย
อย่างไรก็ตามเพื่อการเตรียมความพร้อมในการรับจดทะเบียนหุ้นกู้สกุลเงินตราต่างประเทศทางสมาคมได้มีการพัฒนาระบบต่างๆ รองรับไว้หมดแล้ว
“ทางสมาคมต้องทำระบบเพราะต้องทำหน้าที่ในการรับจดทะเบียนและมาร์ทูมาร์เก็ตซึ่งในเกณฑ์ของหุ้นกู้สกุลต่างประเทศนั้นเรานำเรื่องอัตราแลกเปลี่ยนเข้ามาคำนวณด้วย”
นอกจากนี้ สมาคมจะหาแนวทางในการเพิ่มสัดส่วนนักลงทุนต่างประเทศให้เข้ามาลงทุนมากขึ้นด้วย เพื่อให้ตลาดตราสารหนี้มีทั้งการเติบโตและมีสภาพคล่องที่ดีเพื่อที่จะสามารถทำหน้าที่ทั้งการเป็นแหล่งระดมทุนและแหล่งลงทุนสำหรับนักลงทุนและประชาชนทั่วไปด้วย 
กรรมการผู้จัดการ กล่าวว่า ทางสมาคมจะจัดตั้งคณะทำงานศึกษาถึงอุปสรรคต่างๆ ในการพัฒนาตลาดตราสารหนี้เช่นกรณีของการบันทึกราคาสำหรับตราสารหนี้ที่ผิดนัดชำระหนี้ ซึ่งคาดว่าผลของการศึกษาน่าจะเห็นผลในช่วงต้นปีหน้า  ด้านตลาดหลักทรัพย์แห่งประเทศไทย เปิดเผยตัวเลขการออกตราสารทุนในช่วง 6 เดือนแรกปีนี้ มีมูลค่าทั้งสิ้น 42,241 ล้านบาท เพิ่มขึ้นถึง 243% เทียบกับช่วงเดียวกันของปีก่อนที่มีการระดมทุนเพียง 12,330 ล้านบาท โดยบริษัทในกลุ่ม SET 51100 มีการระดมทุนสูงที่สุด 36,063 ล้านบาท เทียบกับ 1,025 ล้านบาท